  Туспуктэм: Константин Вознесенских Наталия Сильвестрова Россиысь гурт возёсъя но сиён-юонъя министерство 2024-тӥ арын «Агротуризм» грант утон понна вожвылъяськон ялӥз. Куриськонъёсты 2023-тӥ арын 15-тӥ куартолэзьысен кутыны кутскозы. Со сярысь Кун Думаын Удмуртилэсь депутат Лариса Буранова Телеграм-каналаз ивортӥз. Вожвылъяськонэ агропром удысысь покчи ужбергатонэн вырисьёс пыриськыны быгато. Вормисьёс 3-10 миллион манет утыны быгатозы. Грантлэн быдӟалаез ужбергатӥсьлэн ӵектосаз аслаз понэм уксёезлэн быдӟалаеныз герӟаськемын. Туэ агротуризмъя ӵектосъёслы 700 миллион манет висъяны чакламын. «Агротуризм» грантлэн ужпумез – гурт туризмез азинтон. Утэм уксёен туристъёсты пумитан коркаос пуктыны яке тупатыны, отчы ву гумыос но тыл кыскыны, котыр интыез умоятыны, шулдыръяськон инфрасӧзнэтэз кылдытыны, туристъёслы тӥрлык басьтыны но мукет ужъёсты быдэстыны луоз. Куриськонъёсты 31-тӥ куартолэзёзь келяно. Йылпумъянъёс гужем лэсьтозы. Тегъёс: грантъёс Туризм гурт Удмуртия Россия  